b'\n_START_ARTICLE_\nMagnetna mina\n_START_PARAGRAPH_\nMagnetna mina je mornari\xc5\xa1ka mina zasnovana tako, da jo raznese ob spremembi magnetnega polja, ki ga povzro\xc4\x8di trup \xc5\xbeelezne ladje. Mina je zelo podobna navadni kontaktni vodni mini, razlika je le v spro\xc5\xbeilnem mehanizmu, ki se aktivira ob spremembi magnetnega polja._NEWLINE_Tovrstne mine so prvi\xc4\x8d za\xc4\x8deli uporabljati Nemci med drugo svetovno vojno. Na \xc5\xbeeleno mesto so jo odvrgli iz ladij, podmornic in letal. Ko je mina potonila na morsko ali re\xc4\x8dno dno, se je aktivirala tako, da se je spro\xc5\xbeilni mehanizem prilagodil zemeljskemu magnetnemu polju. Ko je mimo mine, na razdalji nekaj deset metrov, priplula ladja z \xc5\xbeeleznim trupom, je \xc5\xbeelezo, ki je feromagnetni material povzro\xc4\x8dilo popa\xc4\x8denje magnetnega polja v okolici mine. To popa\xc4\x8denje je zaznal spro\xc5\xbeilni mehanizem ter spro\xc5\xbeil eksplozivno polnitev mine. Eksplozija okoli 80 kg TNT, minola, ali amatola je resno po\xc5\xa1kodovala vsako ladje, ki je zaplula mimo mine, v najslab\xc5\xa1em primeru pa jo tudi potopila._NEWLINE_Mina je bila med drugo svetovno vojno ena izmed bolj skrivnostnih in naprednih nem\xc5\xa1kih oro\xc5\xbeij, vendar pa so se zavezniki \xc5\xbee leta 1939 hitro dokopali do prvih primerkov tovrstnih min, na podlagi katerih so za\xc4\x8deli izvajati protiukrepe, ki so drasti\xc4\x8dno zmanj\xc5\xa1ali njeno u\xc4\x8dinkovitost. Obstajala sta dva na\xc4\x8dina, kako se izogniti mini. Prvi na\xc4\x8din je bil tak kot pri vseh minah, mino je bilo potrebno uni\xc4\x8diti, \xc5\xa1e preden ta najde svojo tar\xc4\x8do. To so dosegli tako, da so za lesenimi ladjami vlekli kable, skozi katere so spu\xc5\xa1\xc4\x8dali visok pulze elektri\xc4\x8dnega toka, ki je simuliral magnetno polje ladje. Ko je mina zaznalo spremembo polje se je aktivirala, ne da bi po\xc5\xa1kodovala ladjo. Drug na\xc4\x8din je bil ta, da so okoli ladijskega trupa napeljali kable, skozi katere so spu\xc5\xa1\xc4\x8dali mo\xc4\x8dne tokovne impulze, ki so za trenutek razmagnetili ladjo oz. zmanj\xc5\xa1ali njeno magnetno polje in ladjo tako za mino naredili nevidno.'